Izvor: Reuters

Bivši hrvatski ambasador u Vatikanu Filip Vučak rekao je da je papa Franja lično zaustavio kanonizaciju Alojzija Stepinca nakon pisma koje mu je uputio patrijarh Irinej.

Vučak je za Novosti rekao da je to drugi takav slučaj u Katoličkoj crkvi i najavio da će zajednička komisija Katoličke i Pravoslavne crkve početi da radi na tom pitanju prije ljeta, ali da niko u ovom trenutku ni u Vatikanu ne može da kaže kada će posao da bude završen.

"Sigurno je samo da do kraja rada komisije papa Franja neće donositi odluke o Stepincu", rekao je Vučak.

On je istakao da su događaji koji su prethodili zaustavljanju kanonizacije u Vatikanu bili "krajnje dramatični": "Jedan broj kardinala bio je uveren da je sve gotovo i samo se čekao potpis. Kardinal Amato je čak predviđao da će Franja potpisati kanonizaciju do kraja aprila 2014. godine, a onda je u aprilu u Vatikan stiglo pismo patrijarha Irineja na osam strana u kom je poglavar SPC detaljno objasnio zašto smatra da je Stepinac kontroverzna osoba i izražava čuđenje da se o njemu razgovara kao o svecu", rekao je Vučak.

On je naglasio da je patrijarh Irinej tada jasno rekao da smatra da je reč o visokom svešteniku koji je podržavao NDH, nasilno pokrštavao pravoslavne vernike i podržavao rasne zakone.

"Za papu Franju to pismo je bilo signal za uzbunu. Odmah je donio odluku da se postupak zaustavi i provere informacije koje su stigle iz Beograda", rekao je Vučak.

On je dodao da je potom na adresu Vatikana stiglo i pismo predsednika Srbije Tomislava Nikolića, a onda još jedno pismo patrijarha Irineja.

"Papa je tada odlučio da predloži osnivanje mešovite komisije koja će detaljno razmotriti život i rad kardinala Stepinca", rekao je on.